Document ID: 31987D0590

*****
ΑΠΟΦΑΣΗ ΤΟΥ ΣΥΜΒΟΥΛΙΟΥ
της 14ης Δεκεμβρίου 1987
σχετικά με ένα πρόγραμμα έρευνας και ανάπτυξης στον τομέα της επιστήμης και της τεχνολογίας στην υπηρεσία της ανάπτυξης (1987-1991)
(87/590/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 130 Ο παράγραφος 2,
την πρόταση της Επιτροπής (1),
Σε συνεργασία με το Ευρωπαϊκό Κοινοβούλιο (2),
Έχοντας υπόψη τη γνώμη της Οικονομικής και Κοινωνικής Επιτροπής (3),
Εκτιμώντας:
ότι, σύμφωνα με το άρθρο 2 της συνθήκης, η Κοινότητα έχει ειδικότερα ως αποστολή να προάγει την αρμονική ανάπτυξη των οικονομικών δραστηριοτήτων στο σύνολο της Κοινότητας καθώς και τη συνεχή και ισόρροπη επέκταση της οικονομίας· ότι το άρθρο 3 της συνθήκης, μεταξύ άλλων, ορίζει ότι για τους σκοπούς που καθορίζονται στο άρθρο 2 οι κοινοτικές δραστηριότητες θα περιλαμβάνουν, μεταξύ άλλων, την αύξηση των συναλλαγών και την με κοινή προσπάθεια προώθηση της οικονομικής και κοινωνικής ανάπτυξης στις αναπτυσσόμενες χώρες·
ότι το ψήφισμα που ενέκρινε το Συμβούλιο κατά τη συνεδρίαση της 18ης Νοεμβρίου 1980 υπογραμμίζει τη σημασία της ανάπτυξης του ερευνητικού δυναμικού, με ιδιαίτερη έμφαση στη γεωργική παραγωγή τροφίμων στις αναπτυσσόμενες χώρες καθώς και στη συμπληρωματικότητα των δραστηριοτήτων των ερευνητικών κέντρων που είναι εγκατεστημένα στην Κοινότητα και των προσπαθειών που έχουν αναλάβει στον τομέα αυτό οι αναπτυσσόμενες χώρες·
ότι η διακυβερνητική επιτροπή για την επιστήμη και την τεχνολογία στην υπηρεσία της ανάπτυξης, κατά τη διάρκεια της όγδοης συνόδου της που πραγματοποιήθηκε από τις 2 έως τις 6 Ιουνίου 1986, ενέκρινε ψήφισμα το οποίο καλεί τις βιομηχανικές χώρες να εντείνουν τις προσπάθειες έρευνας και ανάπτυξης στον τομέα της γεωργίας και στους συναφείς τομείς, συμπεριλαμβάνοντας κοινά σχέδια με τις αναπτυσσόμενες χώρες·
ότι οι αναπτυσσόμενες χώρες έχουν συνειδητοποιήσει το ρόλο της επιστήμης και της τεχνολογίας στην οικονομική και κοινωνική ανάπτυξη και ότι, ως εκ τούτου, είναι σημαντικό να διευκολυνθεί η εισαγωγή μιας επιστημονικής και τεχνικής διάστασης στις δραστηριότητες ανάπτυξης της Κοινότητας·
ότι οι δραστηριότητες έρευνας και ανάπτυξης που αποτελούν το αντικείμενο της παρούσας απόφασης αφορούν δύο ιδιαιτέρως σοβαρά και επείγοντα προβλήματα, τη διατροφή και την υγεία, τα οποία συνδέονται με τις βασικότερες ανάγκες των αναπτυσσομένων χωρών·
ότι είναι αναγκαίο να γίνει στενότερη η συνεργασία μεταξύ των επιστημόνων διαφόρων κρατών μελών και αναπτυσσομένων χωρών, προκειμένου να προωθηθεί η συμπληρωματικότητα των ερευνών και των μεθόδων καθώς και η πρόσβαση στα διάφορα δίκτυα επιστημονικών διασυνδέσεων που έχουν δημιουργήσει τα κράτη μέλη με τους εταίρους τους του τρίτου κόσμου·
ότι, στις 14 Ιανουαρίου 1974, το Συμβούλιο εξέδωσε ψήφισμα για ένα πρώτο πρόγραμμα δράσης των Ευρωπαϊκών Κοινοτήτων στον τομέα της επιστήμης και της τεχνολογίας (4)·
ότι η απόφαση 87/516/Ευρατόμ, ΕΟΚ του Συμβουλίου της 28ης Σεπτεμβρίου 1987 σχετικά με το πρόγραμμα-πλαίσο για τις κοινοτικές δραστηριότητες έρευνας και τεχνολογικής ανάπτυξης (1987-1991) (1) περιλαμβάνει την επιστήμη και την αναπτυξιακή τεχνολογία μεταξύ των κοινοτικών δράσεων την πραγματοποίηση των οποίων προβλέπει·
ότι, δεδομένου του αντικειμένου και της ιδιαιτερότητας του παρόντος προγράμματος το οποίο υλοποιείται προς το συμφέρον των αναπτυσσομένων χωρών και θα έπρεπε να τεθεί σε εφαρμογή σε στενή συνεργασία μαζί τους, είναι σκόπιμο να καθοριστούν ειδικοί κανόνες για τη διάδοση των γνώσεων που θα προκύψουν από την εκτέλεση του παρόντος προγράμματος·
ότι, με την απόφαση 82/837/ΕΟΚ (2), το Συμβούλιο θέσπισε ένα πρώτο πολυετές πρόγραμμα έρευνας και ανάπτυξης στον τομέα της επιστήμης και της τεχνικής στην υπηρεσία της ανάπτυξης και ότι το πρόγραμμα αυτό είχε θετικά αποτελέσματα που άνοιξαν ελπιδοφόρες προοπτικές για τους επιδιωκόμενους στόχους·
ότι, κατά τη συνεδρίασή του της 10ης Δεκεμβρίου 1985, το Συμβούλιο κάλεσε την Επιτροπή να εξετάσει το ενδεχόμενο ενσωμάτωσης, στα πλαίσια του παρόντος προγράμματος, ενός επί μέρους τομέα σχετικού με την ανάπτυξη ενδογενών δυνατοτήτων επιστημονικής και τεχνικής έρευνας των αναπτυσσομένων χωρών·
τη γνώμη της Επιτροπής Επιστημονικής και Τεχνικής Έρευνας ( CREST),
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Θεσπίζεται πενταετές πρόγραμμα έρευνας και ανάπτυξης με σκοπό τη στήριξη και ενίσχυση των επιστημονικών δραστηριοτήτων στον τομέα της επιστήμης και της τεχνικής στην υπηρεσία της ανάπτυξης, προκειμένου να βοηθηθούν οι αναπτυσσόμενες χώρες. Ημερομηνία έναρξης του προγράμματος, το οποίο παρατίθεται στο παράρτημα Ι, ορίζεται η 1η Ιανουαρίου 1987.
Στα πλαίσια του προγράμματος οι αρμόδιοι φορείς, εγκατεστημένοι είτε στην Κοινότητα είτε στις αναπτυσσόμενες χώρες, καλούνται να υποβάλουν τις προτάσεις τους για την έρευνα και ανάπτυξη. Άλλοι αρμόδιοι διεθνείς οργανισμοί καλούνται επίσης να υποβάλουν προτάσεις για τη συγχρηματοδότηση ερευνητικών δραστηριοτήτων.
Υπό το φως σειράς προβλημάτων, κοινών σε πολλές αναπτυσσόμενες χώρες, πρέπει να δοθεί προτεραιότητα σε ερευνητικά σχέδια που αφορούν περιφερειακά και ολοκληρωμένα προγράμματα.
Άρθρο 2
Το ποσό που κρίνεται αναγκαίο για την εκτέλεση του προγράμματος εκτιμάται σε 80 εκατομμύρια ECU, στο οποίο περιλαμβάνεται και η δαπάνη για προσωπικό 16 υπαλλήλων.
Τα σχέδια τα σχετικά με το πρόγραμμα θα τεθούν σε εφαρμογή κυρίως με συμβάσεις με τις οποίες το κόστος επιμερίζεται. Οι συμβαλλόμενοι πρέπει να καλύπτουν σημαντικό μέρος του κόστους το οποίο θα αντιστοιχεί κανονικά σε 50 % τουλάχιστον των συνολικών δαπανών. Σε ειδικές περιπτώσεις, μπορεί να αποδειχθεί σκόπιμο κάποιο υψηλότερο ποσοστό κοινοτικής χρηματοδότησης. Σε τέτοιες περιπτώσεις η Επιτροπή θα συμβουλεύεται την επιτροπή του άρθρου 3.
Άρθρο 3
Η Επιτροπή είναι υπεύθυνη για την εκτέλεση του προγράμματος. Στο έργο της επικουρείται από τη Συμβουλευτική Επιτροπή Διαχείρισης και Συντονισμού «Έρευνα που συνδέεται με την ανάπτυξη», η οποία έχει συσταθεί με την απόφαση 84/338/Ευρατόμ, ΕΚΑΧ, ΕΟΚ (3), στην οποία ορίζονται και οι αρμοδιότητές της, και η οποία αναφέρεται στο παράρτημα ΙΙ.
Άρθρο 4
Το πρόγραμμα θα εφαρμοστεί, κάθε φορά που τούτο είναι δυνατόν, σε συμφωνία με τα επιστημονικά όργανα των αναπτυσσομένων χωρών αφού εντοπιστούν οι ανάγκες τους και λαμβάνοντας υπόψη τα αποτελέσματα της έρευνας σε άλλα μέρη της υφηλίου.
Άρθρο 5
Κατά τη διάρκεια του πρώτου έτους εφαρμογής του προγράμματος, η Επιτροπή, αφού ενημερωθεί για τη γνώμη της συμβουλευτικής επιτροπής του άρθρου 3, δημοσιεύει προσκλήσεις για υποβολή των προτάσεων που απαιτούνται για τη σταδιακή εφαρμογή του προγράμματος.
Κατά τη διάρκεια του τρίτου έτους εφαρμογής του προγράμματος, η Επιτροπή προβαίνει στην αξιολόγηση του προγράμματος, σε σχέση με τους συγκεκριμένους στόχους που αναφέρονται στο παράρτημα Ι. Η Επιτροπή προβαίνει στην αξιολόγηση αυτή με τη συνδρομή ανεξάρτητων εμπειρογνωμόνων, μεταξύ των οποίων θα περιλαμβάνεται επαρκής αριθμός εμπειρογνωμόνων από τις αναπτυσσόμενες χώρες. Μετά την αξιολόγηση, η Επιτροπή μπορεί να υποβάλει ανάλογες προτάσεις τροποποιήσεως του προγράμματος.
Άρθρο 6
Η διάδοση πληροφοριών σχετικά με το πρόγραμμα υπόκειται στους ακόλουθους όρους:
1. Οι κανόνες που διέπουν το καθεστώς ιδιοκτησίας και τις υποχρεώσεις της Κοινότητας και, ενδεχομένως, του αναδόχου, όσον αφορά τις γνώσεις και εφευρέσεις που απορρέουν από έρευνες ή εργασίες που έχουν αναληφθεί στα πλαίσια των συμβάσεων, είτε είναι δυνατόν να χορηγηθεί γι' αυτές δίπλωμα ευρεσιτεχνίας είτε όχι, καθορίζονται κατά περίπτωση στις συγκεκριμένες συμβάσεις.
2. Η Επιτροπή κοινοποιεί τις γνώσεις και τις εφευρέσεις επί των οποίων έχει δικαιώματα στα κράτη μέλη καθώς και στα άτομα και επιχειρήσεις που αναλαμβάνουν, στην επικράτεια ενός κράτους μέλους ή μιας αναπτυσσόμενης
χώρας, ερευνητική ή παραγωγική δραστηριότητα που να δικαιολογεί την πρόσβαση σε τέτοιας μορφής γνώσεις. Η Επιτροπή, εφόσον συμφωνούν οι συμβαλλόμενοι, οφείλει επίσης να κοινοποιεί τις γνώσεις αυτές κυρίως στις αναπτυσσόμενες χώρες, και όχι μόνο σ' εκείνες με τις οποίες η Κοινότητα έχει συνάψει συμφωνίες σύνδεσης ή συνεργασίας και στις μη συνδεδεμένες αναπτυσσόμενες χώρες στις οποίες παρέχεται οικονομική και τεχνική ενίσχυση από την Κοινότητα, αλλά και προς όλες τις αναπτυσσόμενες χώρες που τις χρειάζονται επειγόντως και είναι σε θέση να τις χρησιμοποιήσουν. Η Επιτροπή καθορίζει σε στενή συνεργασία με τους δικαιούχους των χρηματοδοτήσεων για τις έρευνες, περιλαμβανομένων και αυτών που ευρίσκονται σε αναπτυσσόμενες χώρες, τους όρους διαδόσεως των προερχομένων από τις έρευνες γνώσεων σε ερευνητικούς οργανισμούς ξένους προς την Κοινότητα ή προς τις αναπτυσσόμενες χώρες.
Άρθρο 7
Η παρούσα απόφαση εφαρμόζεται από την 1η Ιανουαρίου 1987 έως τις 31 Δεκεμβρίου 1991.
Άρθρο 8
Η παρούσα απόφαση απευθύνεται στα κράτη μέλη.
Βρυξέλλες, 14 Δεκεμβρίου 1987.

Labels: 7
19
6
0